डीआरएस पर मनमानी कर रहा है भारत : हार्पर  
हार्पर ने डीआरएस उपयोग के प्रति भारत के हठी रवैये को ‘हास्यास्पद’ और ‘निराशाजनक’ करार दिया है।
पूर्व टेस्ट अंपायर डेरिल हार्पर ने क्रिकेट में टेक्नालाजी के उपयोग के प्रति भारत के हठी रवैये को ‘हास्यास्पद’ और ‘निराशाजनक’ करार देते हुए कहा कि आईसीसी के कमजोर होने के कारण बीसीसीआई यूडीआरएस का मामला जबरदस्ती अपने हिसाब से चला रहा है।
	हार्पर ने ‘हेराल्ड सन’ से कहा, ‘अगर आपने इसमें एक भी फैसला गलत किया तो उसे सही नहीं किया जा सकता। यह हास्यास्पद हालत है जिससे सारी परिस्थितियां गहरायी से साफ हो जाती हैं। यह काफी निराशाजनक है।’ उन्होंने कहा, ‘यह तकनीक शत प्रतिशत सही नहीं है लेकिन यह कभी पूरी तरह से सही नहीं थी। यह ‘संपूर्ण’ नहीं है लेकिन यह सही दिशा की ओर एक कदम है।’ भारतीय क्रिकेट बोर्ड ने अंपायर के फैसलों की समीक्षा प्रणाली (यूडीआरएस) का इस्तेमाल करने से इंकार कर दिया है और कप्तान महेंद्र सिंह धोनी ने कहा है कि यह तकनीक फूलप्रूफ नहीं है।
	अगर यूडीआरएस का इस्तेमाल किया गया होता तो माइक हस्सी (शून्य) और एड कोवान (68) विवादास्पद तरीके से आउट नहीं होते क्योंकि टीवी रिप्ले में भी साफ दिख रहा था कि गेंद उनके बल्ले से नहीं लगी थी।